作者：曾晞颜
词牌/韵律：贺新郎

paragraphs: 富贵人间有。
就如今，秤量阴德，还公最厚。
一郡鹘崙全似旧，春满霜畴稻亩。
近帐外、干将夜吼。
直指禾川弄霆雷，从山阴、鹿健那能走。
都算计，怎担负。
单车曲曲穿岩窦。
向迷途、分明一呼，散渠回首。
夹路香花迎拜了，见说家家举酒。
道公是、再生父母。
活一口还添一岁，这一回、活几千千口。
只此事，是公寿。